दोस्रो पिंकाथन फागुनमा
भारतीय चलचित्र क्षेत्रमा आफूलाई स्थापित गरिसकेका अभिनेता एवं निर्माता मिलिन्द सोमनले सन् २०१२ मा नयाँ सोचको सुरुआत गरे ।
काठमाडौँ — भारतीय चलचित्र क्षेत्रमा आफूलाई स्थापित गरिसकेका अभिनेता एवं निर्माता मिलिन्द सोमनले सन् २०१२ मा नयाँ सोचको सुरुआत गरे ।फिटनेसको दुनियाँमा पनि बेग्लै पहिचान बनाइसकेका मिलिन्दले भारतको मुम्बई सहरमा पिंकाथनको पहिलो संस्करण आयोजना गर्दा करिब २ हजार महिलाले त्यसमा सहभागिता जनाए । उनले त्यस समय म्याक्सिमस माइस नामक कम्पनीसँग सहकार्य गरेर म्याराथन आयोजना गरेका थिए । महिलालाई स्वस्थ राख्न नियमित व्यायाम जरुरी छ भन्ने सोचसाथ अगाडि बढेको यस म्याराथनले स्तन क्यान्सरलगायतका रोगबारे जनचेतना पनि फैलाउँदै आएको छ । ‘महिला स्वस्थ रहे सारा परिवार नै स्वस्थ’ भन्ने मान्यता राख्दै आएका मिलिन्द पिंकाथानको सफलता देखेर आफैं दंग छन् । हालसम्म भारतमा ३६ पटक पिंकाथन आयोजना गरिसकेको उनको संस्थाले आगामी फागुन १२ मा नेपालमा पनि दोस्रो संस्करण आयोजना गर्दै छ । मंगलबार राजधानीमा एक कार्यक्रमबीच यसपल्टको दौडबारे जानकारी गराइको थियो । चार विधामा प्रतिस्पर्धा हुने पिंकाथनमा हाफ म्याराथन र १० किलोमिटर दौडमा नगद पुरस्कारको पनि व्यवस्था गरिएको छ । हाफ म्याराथन विजेताले ६० हजार, उपविजेताले ३० हजार र तेस्रो हुनेले २० हजार रुपैयाँ जित्ने छन् । १० किलोमिटर दौडतर्फ शीर्ष ३ स्थानका खेलाडीले क्रमश: ३०, २० र १० हजार रुपैयाँ प्राप्त गर्नेछन् । यसबाहेक ५ किमि र ३ किमि दौडका शीर्ष खेलाडीलाई भने गिफ्ट ह्याम्पर प्रदान गरिने आयोजकले जनाएको छ । निर्धारित दौड पूरा गर्ने सम्पूर्ण सहभागीलाई फिनिसर मेडल प्रदान गरिनेछ । साथै राष्ट्रिय कीर्तिमान तोडेको खण्डमा १० हजार रुपैयाँ प्रदान गरिने पनि जानकारी दिइयो । ६ वर्षअघि सुरु पिंकाथनले भारतमा करिश्मा कपुर, विपाशा वासु जस्ता ठूला स्टारको पनि साथ पाएको छ । नेपालमा पनि सन् २०१७ की मिस युनिभर्स नेपाल नगमा श्रेष्ठ पिंकाथनको एम्बेसडर रहेकी छन् । कार्यक्रममा बोल्दै उनले आफू लामो समयदेखि यसबारे जानकार रहेको बताइन् । ‘मैले भारतमा यसको आयोजना भव्यतासाथ भइरहेको मिडियामार्फत थाहा पाएको थिएँ । नेपालमा पनि आउने थाहा पाएँ र आफैंलाई यसमा संलग्न हुने मौका मिल्दा खुसीसाथ स्वीकारें,’ उनले भनिन् ।पिंकाथनका संस्थापक मिलिन्दका अनुसार यो दौड प्रतिस्पर्धाका लागि नभएर दौडन प्रेरित गर्ने लक्ष्य रहेको बताए । ‘हाम्रो दौडको मुख्य लक्ष्य महिलालाई स्वस्थ रहनुपर्छ भन्ने चेतना जगाउनु हो । दौडले मानिसलाई स्वस्थ राख्छ र यस कार्यक्रममार्फत महिलामाझ रोगबाट बच्न जनचेतना जगाउने प्रयास गरेका छौं,’ उनले थपे, ‘यस कार्यक्रममा जो कोहीले सहभागिता जनाउन सक्छ । आर्थिक अवस्था कमजोर छ भनेपनि हामीले नि:शुल्क दर्ता गर्न सक्ने व्यवस्था राखेका छौं ।’ उनल दौडमा गर्भवती महिला, दृष्टिविहीन महिलालगायत सबैलाई सहभागिता जनाउन उचित व्यवस्था गरिने बताए । पिंकाथनमा सहभागिता जनाउन दर्ता शुल्क ६ सय रुपैयाँ तोकिएको छ । दर्ता गर्ने खेलाडीलाई एक टी–सर्ट र दौडको दिन रिफ्रेसमेन्ट पाउनेछ । दर्ता गर्न नेपाल एसबीआई बैंक र ई–सेवाका सबै काउन्टरमा सम्पर्क राख्न सकिनेछ । एसबीआई बैंकका प्रबन्ध निर्देशक अनुकूल भटनागरले लामो समयदेखि आयोजना हुँदै आएको पिंकाथन नेपालमा आउँदा आफू पनि सहयोगी हातका रूपमा रहन पाउँदा खुसी व्यक्त गरे । गत वर्ष पहिलो संस्करण आयोजना गर्दा ३ हजारभन्दा बढीको सहभागिता रहेकामा यसपालि अझै बढीले भाग लिने आयोजकको विश्वास छ । नेपालका लागि पिंकाथनको फ्रेन्चाइज अधिकार लिजर पोर्टले लिएको छ । लिजर पोर्टका प्रबन्ध निर्देशक नमराज जोशीका अनुसार गत संस्करणमा निकै कम समयका बाबजुद उल्लेख्य सहभगिता थियो । ‘पछिल्लो पटक हामीले छोटो समयमै सोचेभन्दा धेरै साथ पायौं ।विविध कारणवश सहभगिता पनि ३ हजारभन्दा बढीलाई स्थान दिन सकेनौं । यसपालि भने राम्रो तयारीसाथ अगाडि बढेका छौं,’ उनले भने । नमराजले मुम्बईमा आयोजित म्याराथनमा ११ हजार सहभागी भएकोमा नेपालमा सोहीअनुरुपको उत्साह अपेक्षा गरेको बताए । पछिल्लोपल्ट राष्ट्रिय कीर्तिमान कायम गर्दै उपाधि जितेकी कान्छीमाया कोजुले यसपालि पनि भाग लिन्े छिन् । 